છ મહિનાની રાત અને છ માસનો દિવસ હોય તો માનવઆરોગ્ય પર કેવી અસર થાય? : માનવશરીર એક ચોક્કસ પ્રકારની કુદરતી શિસ્ત પ્રમાણે ચાલે છે. ઉદાહરણરૂપે આપણે બધા ૧૨ કલાકનો દિવસ અને ૧૨ કલાકની રાત્રિના સમયપત્રક મુજબ ટેવાઈ ગયા છીએ. વળી આ જ આદત પ્રમાણે આપણાં ભોજન, નિદ્રા, સવારમાં જાગવું, રાત્રે સૂવું અને કાયોર્નું માળખું ગોઠવાયું હોય છે. હવે કલ્પના કરો કે ઘડિયાળમાં રાત્રિના બાર થયા હોય અને છતાં આકાશમાં સૂર્ય ઝળહળતો હોય તો તમારી દિનચર્યા પર કેવી-કેવી અસર થાય? તમને સ્વાભાવિક રીતે જ પહેલાં ભૂખ લાગશે અને પછી ઊંઘ આવશે, પરંતુ તમારી આ નિયમિત દિનચર્યામાં મોટું ગાબડું પડશે એટલે કે ન તમે ઊંઘી શકશો કે ન તમને ભૂખ લાગશે. સરળ રીતે સમજીએ તો શરીરનું કુદરતી ચક્ર એટલે કે બાયો-રિધમ આડુંઅવળું થઈ જાય. હૃદયના ધબકારા અને લોહીનું પરિભ્રમણ અનિયમિત થઈ જાય. વળી ભૂખ અને નિદ્રાનું ચક્ર પણ ખોરવાઈ જશે.